Persverklaring: Taalmonument vier Museumdag by Genadendal | LitNet
Die Afrikaanse Taalmuseum en -monument (ATM) vier vanjaar Internasionale Museumdag saam met die Genadendal Sendingmuseum deur die aandag te vestig op die aanwending van tegnologie, kommunikasie en die skep van nuwe gehore vir museums. Jatti Bredekamp, 'n gebore 'Genaler' en die eerste swart uitvoerende hoof van Iziko Museums, sal op 26 Mei in gesprek wees met Christo van Rensburg, bekende taalkundige en skrywer van So kry ons Afrikaans, en Samuel Baatjes, die museum se opvoedkundige beampte. Boonop sal twee wenners van die Genadendal Sendingmuseum se toespraak-kompetisie vir leerders – wat op 18 Mei gehou word – ook 'n perspektief gee oor hoe jeugdiges museums beskou.
Siende dat vanjaar se tema vir Museumdag 'Hiperverbinde museums: nuwe benaderings, nuwe gehore' is, sal hulle fokus op die publikasies De Bode (1860) van Genadendal en Die Afrikaanse Patriot (1876) van die Paarl asook die invloed wat die drukperse op hul gehore gehad het.
Hoewel die Genadendalse koerant ouer is as die Paarlse koerant, het eersgenoemde basies Genadendal Nederlands met 'n paar Afrikaanse woorde gepraat. Die Afrikaanse Patriot was van meet af daarop gefokus om Afrikaans te praat en word derhalwe steeds as die oudste Afrikaanse publikasie beskou, beslis wat die gebruik van die Romeinse alfabet betref. In Kaapstad self het daar in die 1860's en 1870's ook Afrikaanse godsdienstige geskrifte verskyn wat van die Arabiese skrif gebruik gemaak het.